姚燮
九日同叶元壁元尧昆季饮作歌
平生自惭酒户窄，况在危时作筵席。疏灯一星雨气夕，花冻衫痕不能碧。湖风弄帏瑟以萧，过门黄叶吹凉潮。蒿蓬天地长镵弃，兵火关河短发彫。孤心欲逝难持操，狂歌且作哀猿号。蛟龙宅徙南流劲，阊阖门键北斗高。石林昆季同郁陶，起拓银屏挥宝刀。神穿鼠穴千灵遁，目摄鸿逵万里逃。我将往钳群虎嗥，鞭挞屈平焚离骚。遥怜煮橡供佳节，全命空山漂一毛。诸君年华各自爱，祥晖待转扶桑梢。我还饮酒君弗嚣，借醉抒忧谁见挠？茱萸三枝五枝绿，铃柝前村后村促。荒鸡喌喌乌续续，深夜深樽此筵独。安得君为矞云吾薰风，吾心裔裔君瀜瀜，醉乡日月华胥同。结交孟客师陶公，皞然太古开黄农。